2.

Pri opise podnebia tejto oblasti sme sa vyjadrili k viacerým aspektom, ktoré by sa mali zdôrazniť s cieľom pochopiť, prečo je odroda Prieto Picudo, ktorá tvorí základ vín s CHOP „León“, odlišná a jedinečná: — Veľké množstvo slnečného svitu, ktorému sú listy a hrozno počas leta vystavené, uľahčuje v rastline činnosti spojené s fotosyntézou, podporuje hromadenie cukrov aj polyfenolov, ktoré sú neskôr zodpovedné za veľmi intenzívne a teplé farby, ktoré môžeme v našich ružových a červených vínach vidieť. — Rozdiely medzi dennými a nočnými teplotami v lete (počas dňa môžu byť teploty spaľujúce, v noci sú však výrazne nižšie) umožňujú, aby v rastline prebiehali procesy bunkového dýchania, ktorými sa podporuje vznik prirodzenej kyslosti, ktorou sa toto hrozno vyznačuje. Tým sa dosiahnu hodnoty kyslosti približne 5,5 g/l kyseliny vínnej v mušte, čo zaisťuje vznik sviežosti, ktorá je pre ružové vína taká príznačná. — Vzhľadom na dlhé hodiny denného svetla, ktorému sú naše vinice v lete vystavené, sa na základe teplotných rozdielov takisto podporuje správny vývoj a hromadenie polyfenolov v hrozne. — Takisto treba uviesť, že odroda Prieto Picudo sa vyznačuje silnou intenzitou arómy výsledných vín. Aby vína získali tieto aromatické vlastnosti, terpény zodpovedné za tieto arómy sa musia správne nahromadiť v šupke hrozna. Kľúčovú úlohu pri tom zohrávajú práve vysoké teploty v letnom období. — Kombinácia vysokých letných teplôt a veľkého množstva slnečného svitu počas tohto obdobia podporuje fotosyntézu a umožňuje hromadenie cukru v hrozne, čo vedie k vysokému obsahu alkoholu. Tento faktor v spojení s vysokými hodnotami prirodzenej kyslosti tejto odrody umožňuje vinohradníkom a výrobcom zahrnutým do nášho označenia vyrábať mladé a svieže červené vína, ako aj červené vína s dlhším obdobím vyzrievania. — Jesenné obdobie je v našej oblasti mierne a do istej miery daždivé, čo je nevyhnutné na to, aby hrozno správne dozrelo. Úspešné ukončenie procesu dozrievania možno vidieť v rovnováhe medzi obsahom alkoholu, kyslosťou a polyfenolmi. — S cieľom bojovať proti nepravidelnej produkcii odrody Prieto Picudo sa v špecifikácii výrobku už uvádza, že vinári používajú známu techniku „dlhého“ rezu alebo rezu na jeden ťažeň s cieľom účinnejšie podporovať a regulovať produkciu tejto odrody a získať výrobky vysokej kvality. — Všetky druhy pôdy opísané v predchádzajúcom texte sa vyznačujú nízkym obsahom organickej hmoty. Tento faktor je kľúčový, pokiaľ ide o získanie kvalitných výrobkov, a to v prípade modrých, ako aj bielych odrôd. Najmä biele vína majú silný aromatický výraz vďaka tomu, že pôdy, na ktorých sa vinič pestuje, sú mimoriadne ľahké, s nízkym obsahom organickej hmoty a ílu, s vynikajúcou vnútornou drenážou, dobrou schopnosťou zadržiavať vodu, dobrou prevzdušnenosťou a dobrým prerastaním koreňov. Majú nízky obsah minerálnych solí, dobrú hĺbku a primeraný obsah vápenca. Všetky tieto podmienky sú nevyhnutné na výrobu kvalitných bielych vín. — Nakoniec by sa mala ešte raz zdôrazniť výroba ružových vín, pri ktorej sa používa technika „madreo“, pri ktorej sa do vín počas kvasenia pridávajú celé strapce hrozna. Táto technika sa používa len v našom regióne a veľa vinárskych podnikov vrátane tých, ktoré vyrábajú klasické ružové vína, vždy vyčlení niekoľko litrov muštu, ktorý sa má použiť v rámci výrobnej techniky „madreo“.